আফগানিস্তানে তালেবানের রক্তক্ষয়ী হামলা, নিহত ৪০ সেনা | আজকের বার্তা
আফগানিস্তানে তালেবানের রক্তক্ষয়ী হামলা, নিহত ৪০ সেনা
প্রকাশিত : জানুয়ারি ১১, ২০১৯, ১৪:৪৭
আফগানিস্তানের উত্তর-পশ্চিমাঞ্চলে তালেবানের হামলায় ৪০ সেনা সদস্য নিহত হয়েছেন। গতকাল বৃহস্পতিবার দেশটির চারটি প্রদেশে একাধিক চেকপয়েন্টে এসব হামলা চালায় সশস্ত্র সংগঠনটি। এতে অসংখ্য তালেবান নিহত হয়েছে বলে দাবি প্রতিরক্ষা মন্ত্রণালয়ের।
দেশটির প্রতিরক্ষা মন্ত্রণালয় এক বিবৃতিতে জানায়, কুন্দুজ, বাঘলান, তাখার ও বাঘদিস প্রদেশের ছয়টি আলাদা জায়গায় বোমা বিস্ফোরণ ও গোলাগোলি চালায় তালেবান সদস্যরা। পাল্টা অভিযানে সশস্ত্র সংগঠনটির কমপক্ষে ৮৫ সদস্য এবং ৪০ জন সামরিক কর্মকর্তা নিহত হয়েছেন বলে দাবি করেছে মন্ত্রণালয়। এ হামলার মূল লক্ষ্য ছিলো পুলিশ বাহিনী।
এক বিবৃতিতে এসব হামলার দায় স্বীকার করেছে তালেবান মুখপাত্র জাবিউল্লাহ মুজাহিদ।
বার্তা সংস্থা রয়টার্স বলছে, বাঘলানের একটি চেকপয়েন্টে তালেবান হামলায় অন্তত ১৬ সেনা ও পুলিশ নিহত হয়েছেন। কুন্দুজ, তাখার ও বাঘদিস প্রদেশে পৃথক হামলায় আরও নিহত হন ২৪সেনা সদস্য । হতাহতের ঘটনা ঘটেছে তালেবান পক্ষেও।
টানা ১৭ বছর ধরে যুদ্ধে লিপ্ত আফগানিস্তান ও তালেবান। সম্প্রতি দেশটিতে হামলার হার বাড়িয়েছে সংগঠনটি। এদিকে, তালিবান ও আফগান সরকারের মধ্যে শান্তি প্রতিষ্ঠার চেষ্টা চালাচ্ছে ইউএস স্পেশাল রিপ্রেজেন্টেটিভ ফর আফগানিস্তান রিকনসিলেশন- জালমায় খলিলজাদ। ইতোমধ্যে তিনি তালিবানের সঙ্গে তিন দফা বৈঠক করেছেন। চলতি সপ্তাহে আরও একটি বৈঠক অনুষ্ঠিত হওয়ার কথা ছিল। তবে তালিবান বৈঠকটি বাতিল করেছে।